**РЕГЛАМЕНТ**

**ЗА ПРОВЕЖДАНЕ НА СЪСТЕЗАНИЕ ПО БЪЛГАРСКИ ЕЗИК**

**„ПАЗИМ ЕЗИКА СИ!” – 2019 г.**

**Организатор:** Гражданско сдружение „Живата вода на България”

**Партньори:** *Софийски университет „Св. Климент Охридски“, Великотърновски университет „Св. св. Кирил и Методий“, Пловдивски университет „ Паисий Хилендарски“, Шуменски университет „Епископ Константин Преславски“*

**Времеви обхват**: 20 април – 24 май 2019 г.

**Основни цели на състезанието:**

* Фокусиране на общественото внимание към все по-ширещата се неграмотност и трайното навлизане на чуждици в родния ни език;
* Насърчаване на учениците към добър правопис и избягване на употребата на чуждици;
* Създаване на трайни навици у учениците за правопис и правоговор на книжовен български език.

**Участници:** Участието в  състезанието "Пазим езика си!" е на **доброволен принцип, без такса правоучастие**. Провежда се в две възрастови групи: **V клас**  и  **VI  клас**. Конкурсът протича в два кръга.

**Формат на състезанието**:

**V** **клас** – диктовка на текст (от два звукови файла); 3 (три) въпроса към диктовката, проверяващи разбирането на текста; задача за проверяване на познанията за синоними.

​​**VI клас**– диктовка на текст (от два звукови файла); 1 (един) въпрос към диктовката, проверяващ разбирането на текста; заместване на чуждици с български думи в раздаден текст и транслитериране на текст.

**Организация и провеждане на състезанието:**

Всички изпитни материали се подготвят и изпращат от Сдружението, което носи отговорност за съдържателната страна на състезанието.

* Първи кръг – 20 април 2019 г., от 10:00 до 12:00 часа, в училищата, заявили участие предварително. Времето за работа е 120 мин.

В първия кръг могат да участват учениците от всички училища в страната, като предварително заявяват желанието си за участие пред ръководството на училището. Ръководството на училището изпраща до 13 април 2019г. списък на участниците на електронния адрес на Сдружението: **office@zhivatavoda.bg**, с копие до съответното регионално управление на образованието (РУО). От родителите на учениците се изисква декларация за съгласие/несъгласие за публикуване на резултатите от първи кръг, която учениците трябва да носят със себе си в деня на изпита.

Училищата участници осигуряват:

* зали за провеждане на състезанието;
* подходяща техника за възпроизвеждане на звуковите файлове с диктовката;
* квестори, които осигуряват разпечатването на материалите и тяхното окомплектоване (малък плик с бланка за регистрация, плик А4 с изпитни материали) преди и след приключване на състезанието; оформят протоколите и ги изпращат до съответното РУО.

Ден преди първия кръг на състезанието училища, заявили участие, ще получат от съответните РУО закодиран пакет, включващ: 2 звукови файла с диктовка (един за запознаване и проверка и друг с диктуване), изпитни материали, бланка за регистрация на учениците, инструкция към квесторите и протокол за дежурство. *Закодираният пакет ще бъде изпратен от Сдружението до РУО в периода 17* – *19 април.*

Паролата за разсекретяване на пакета ще бъде изпратена 45 мин. преди началото на първия кръг на състезанието от съответното РУО до училищата, заявили участие. Паролата за разсекретяване на пъкета ще бъде изпратена по електронната поща на експертите по БЕЛ в РУО час преди началото на първия кръг на „Пазим езика си!“, заедно с  *текстов файл с диктовката, който да се използва от училищата само в случай на проблем със звуковия файл.*

В първия работен ден след провеждане на първия кръг на състезанието – 22 април, училищата предават работите на участниците на експертите по БЕЛ в РУО.

Съответните експерти предават всички пакетите на училищата от съответната област на куриер, с който се свързват в рамките на първия работен ден след приключване на изпита. Контактите на куриерите по места ще бъдат подадени предварително до представителите на РУО от гражданско сдружение „Живата вода на България“. Куриерските услуги са за сметка на Сдружението.

Проверката на писмените работи от първия кръг е анонимна. Тя ще се осъществява от действащи преподаватели по български език и литература по специална методика. Класирането ще бъде обявено на интернет страницата на Гражданското сдружение „Живата вода на България“ –www.zhivatavoda.bg

Първите 7 (седем) ученици във всяка възрастова група се класират за втория кръг на състезанието. При равен брой точки се класира всеки участник до следващия, показал по-нисък резултат.

* Втори кръг – м.май 2019 г., София

На финалния втори кръг ще се излъчи по един победител с двама подгласници.

Всички участници във финалния кръг получават грамота за участие, издадена от Сдружението.

Награда за първо място – електронен четец и книги от български автори, по възможност с автограф на автора.

Награди за второ и за трето място (за подгласниците) – книги от български автори, по възможност с автограф на автора.

**Начало на информационната кампания за състезанието: 13 март 2019 г.** чрез различни медийни канали – интернет страница и фейсбук профил на Сдружението, национални и регионални електронни и печатни медии.